
הודעה לעיתונות: 
[bookmark: _GoBack]גבי פישמן, ממלא מקום מנהל החטיבה למידע ולסטטיסטיקה ומנהל אגף הסטטיסטיקה, יסיים את עבודתו בבנק ישראל בסוף ספטמבר
גבי פישמן, ממלא מקום מנהל החטיבה למידע ולסטטיסטיקה ומנהל אגף הסטטיסטיקה בבנק ישראל, יסיים את עבודתו בבנק ישראל בסוף ספטמבר השנה, לאחר שנים רבות של עבודה משמעותית בבנק.
פישמן הצטרף לבנק ישראל כחוקר בחטיבת המחקר ובהמשך מילא שורה ארוכה של תפקידים מקצועיים וניהוליים, ובהם דובר בנק ישראל, הממונה על ההסברה הכלכלית ויועץ לנגיד בתקופות הנגידים פרופ' יעקב פרנקל וד"ר דוד קליין ז"ל. בהמשך מונה ליועץ הכלכלי לראש הממשלה אריאל שרון ז"ל, ולאחר ששב לבנק ישראל מונה לראש המטה של הנגיד פרופ' סטנלי פישר ז"ל. במסגרת זאת, היה פישמן אחראי, בין היתר, על תחומי התקשורת, קשרי הממשל והקהילה והחינוך הפיננסי. במהלך השנים היה פישמן מעורב במהלכים ששינו את פני הכלכלה הישראלית, ובהם תהליכי הדיס-אינפלציה והליברליזציה בשוק מטבע החוץ וחקיקת חוק בנק ישראל החדש. כמו כן, היה פישמן שותף להקמת החטיבה למידע וסטטיסטיקה, ומאז מכהן כמנהל אגף הסטטיסטיקה וכמשנה למנהל החטיבה. בחודשים האחרונים כיהן פישמן כממלא מקום מנהל החטיבה. לצד כל אלה, מילא פישמן שורה של תפקידים ומשימות רוחב בבנק, ובשנים האחרונות עסק רבות בפיתוח מנהלים בבנק.
נגיד בנק ישראל, פרופ' אמיר ירון:
"גבי פישמן מילא לאורך שנות עבודתו בבנק ישראל שורה ארוכה ומגוונת של תפקידים מקצועיים וניהוליים, ותרם לבנק בתחומים רבים בהם קידום החטיבה למידע וסטטיסטיקה וחיזוק מקומו של המידע בתהליכי העבודה וקבלת ההחלטות בבנק. אני מודה לגבי על שנות עבודתו הרבות ועל תרומתו לבנק ישראל, ומאחל לו הצלחה רבה בהמשך דרכו."
ממלא מקום מנהל החטיבה למידע ולסטטיסטיקה, גבי פישמן:
"אני מסיים תקופה ארוכה ומשמעותית בבנק ישראל לאחר שמילאתי מגוון רחב של תפקידים מקצועיים וניהוליים. אני גאה במיוחד בעבודה שעשתה החטיבה למידע וסטטיסטיקה, בעיקר בהיערכותה לעידן ה-AI ובקידום התפיסה של הדאטה כנכס אסטרטגי של הבנק. אני מודה לנגידי בנק ישראל על האמון שזכיתי לו מהם בעת עבודתי לצידם לאורך השנים, לנגיד הנוכחי, פרופ' אמיר ירון, וכן לצוות מנהלי החטיבה למידע ולסטטיסטיקה ולעובדיה".

